Lið ÍA þurfti að lúta í lægra haldi gegn liði Vals á útivelli í 1. deild karla í körfubolta sl. föstudag . Fór leikurinn 78 : 62 . Valsarar höfðu yfirhöndina allan leikinn en þrátt fyrir það voru Skagamenn ekki langt undan . Staðan í hálfleik var 41 : 33 . Liðsmenn ÍA fengu sín tækifæri til að jafna leikinn og komust tvisvar nærri heimamönnum , undir lok annars og þriðja leikhluta . Allt kom þó fyrir ekki og var sextán stiga sigur Valsara staðreynd . Hörður Nikulásson var stigahæstur Skagamanna í leiknum með 21 stig en á eftir honum kom Kevin Jolley með 10 stig og 12 fráköst . Þá skoruðu Dagur Þórisson 9 stig , Áskell Jónsson 7 , Ómar Helgason 6 , Birkir Guðjónsson 5 og Sigurður R. Sigurðsson 4 . ÍA á tvo leiki eftir í deildarkeppni 1. deildar en liðið er í tíunda sæti deildarinnar sem er botnsætið með 4 stig . Liðið er jafnt Augnabliki og Reyni Sandgerði að stigum sem eru í níunda og áttunda sæti . Tvö neðstu lið deildarinnar falla niður í 2. deild . Skagamenn eiga ennþá möguleika á að halda sér uppi í 1. deild en liðið á tvo leiki eftir , einmitt gegn Augnabliki og Reyni Sandgerði . Næsti leikur liðsins er næstkomandi föstudag gegn Augnabliki og fer leikurinn fram á Akranesi og hefst kl. 19:15 .